ՀԱՅ ԵԿԵՂԵՑԻՆ, ՄԵԾԻ ՏԱՆՆ ԿԻԼԻԿԻՈՅ ԿԱԹՈՂԻԿՈՍՈՒԹԻՒՆԸ ԵՒ ՄԻՋ-ԵԿԵՂԿԵՑԱԿԱՆ ՇԱՐԺՈՒՄԸ
 
· Չորս Նուիրապետական Ս. Աթոռներ կան այսօր Հայ Եկեղեցւոյ մէջ. 
· Ս. Էջմիածնի Ամենայն Հայոց Կաթողիկոսութիւն (Ս. Թադէոս եւ Ս. Բարթողիմէոս Առաքեալներ, Ա. դար. Ս. Գրիգոր Լուսա-ւորիչ, 301)։
· Մեծի Տանն Կիլիկիոյ Կաթողիկոսութիւն (Բագրատունեաց թագաւորութեան անկում, 1045. Սկիզբ Կիլիկիոյ հայկական անկախ պետութեան, 1080. Ամենայն Հայոց Կաթողիկոսութ-իւնը Կիլիկիոյ մէջ, 1062-էն սկսեալ. Կաթողիկոսական Աթոռը Սիսի մէջ, 1293. Անկում Կիլիկիոյ հայկական անկախ թագա-ւորութեան, 1375. Կաթողիկոսական Ս. Աթոռի հաստատում Ս. Էջմիածնի մէջ եւ Կաթողիկոսութեան շարունակութիւն Կիլիկ-իոյ մէջ, 1441. Մեծ Եղեռն, 1915. Կիլիկիոյ պարպում, 1921. հաստատում Անթիլիաս, 1930)։
· Երուսաղէմի Պատրիարքութիւն. Հիմադրութիւն՝ 7-րդ դարուն. Պաշտօնական ճանաչում, 1281։
· Կոստանդնուպոլսոյ Պատրիարքութիւն. Հաստատում, 1461։
· 451, Քաղկեդոնի Ժողով՝ Ուղղափառ եւ Արեւելեան Ուղղափառ Եկեղեցիներու Բաժանում։
· 11-րդ դար՝ Յոյն եւ Հռոմէական Եկեղեցիներու Բաժանում։
· 16-րդ դար, Բողոքականութիւն՝ Արեւմտեան Եկեղեցւոյ Բաժանում։
· 20-րդ դար, Նոր Եկեղեցիներու Ծնունդ՝ առաւելաբար հարաւային ցամաքամասին վրայ։
· 30 Օգոստոս 1948, Եկեղեցիներու Համաշխարհային Խորհուրդ։ 9 Օգոստոս 1962-ին, Փարիզի մէջ, Եկեղեցիներու Համաշխարհային Խորհուրդի Կեդրոնական Վարչութեան ժողովի ընթացքին, Ս. Էջ-միածնի եւ Կիլիկիոյ Կաթողիկոսութիւնները կ‏‏՚անդամակցին Եկեղե-ցիներու Համաշխարհային Խորհուրդին՝ որպէս մէկ Հայ Եկեղեցւոյ առանձին միաւորներ, հետեւեալ անուններով. Հայ Առաքելական Եկեղեցի - Էջմիածնի Կաթողիկոսութիւն եւ Հայ Առաքելական Եկե-ղեցի - Կիլիկիոյ Կաթողիկոսութիւն։
· 1974-ին, Մեծի Տանն Կիլիկիոյ Կաթողիկոսութիւնը հիմնադիրներէն մին կը հանդիսանայ Միջին Արեւելքի Եկեղեցիներու Խորհուրդին։
· Հանդուրժողական ոգի՝ «միութիւն՝ կարեւոր հարցերու մէջ, ազա-տութիւն՝ կասկածելի հարցերու մէջ, սէր՝ ամեն բանի մէջ»։ Ս. Ներսէս Շնորհալի՝ «հաւասար ընդ հաւասարի»։
· Միութիւնը կը ծնի փոխադարձ յարգանքով, վստահութեամբ եւ միջ-եկեղեցական գործակցութեամբ։
Միջ-եկեղեցական շարժումէն ներս Մեծի Տանն Կիլիկիոյ Կաթո-ղիկոսութեան դերակատարութիւնն ու մասնակցութիւնը մեր Ս. Աթոռին առաքելութեան հիմնական բնագաւառներէն մին կը հանդիսանայ, որուն առաջնահերթութիւն կ‏՚ընծայէ Արամ Ա. Կաթողիկոս՝ իր անձնական օրի-նակով եւ հայրական քաջալերանքով։
 
Ա. Մուտք
Թէեւ  Կիլիկիոյ  մէջ  որոշ  իմաստով աշխարհին բացուած էր Հայոց Կաթողիկոսութիւնը, սակայն 1950-ական թուականներէն սկսեալ Մեծի Տանն Կիլիկիոյ Կաթողիկոսութիւնը յատուկ կարեւորութիւն կ‏՚ընծայէ միջ-եկեղեցական յարաբերութիւններուն, եւ մանաւանդ 1962-էն ետք, Ն.Ս.Օ.Տ.Տ. Գարեգին Բ. Կաթողիկոսով եւ Ն.Ս.Օ.Տ.Տ. Արամ Ա. Կաթո-ղիկոսով, ու աստիճանաբար այլ միաբան հայրերու եւ աշխարհական ներկայացուցիչներու միջոցաւ գործօն մասնակցութիւն կը բերէ միջ-եկեղեցական շարժման։ 
         Մեր միջ-եկեղեցական յարաբերութիւնները բազմերես եւ բազմա-բընոյթ են։ Աստուածաբանութիւն, քրիստոսաբանութիւն, եկեղեցաբա-նութիւն, ընկերային եւ բարոյական հարցեր, մարդկային իրաւունք եւ Հայ Դատ, կազմակերպչական եւ վարչական ու այլ բնագաւառներ մեր միա-բաններուն եւ աշխարհականներուն (այր, կին եւ երիտասարդ-երիտա-սարդուհի) հետեւողական ու գործօն մասնակցութեան առարկան են։
         Մեր Ս. Աթոռը կը հաւատայ, որ միջ-եկեղեցական շարժումը ժողով-ներէ անդին վկայութիւն է՝ կեանքի բոլոր մակարդակներու վրայ։ Այս նախապատւութենէն մեկնած, Վեհափառ Հայրապետը մեր Թեմերէն ներս եւս միջ-եկեղեցական շարժման նոր մղում կու տար, երբ կը գրէր Առաջնորդներուն եւ Ազգային Իշխանութեանց՝ տեղական մակարդակի վրայ աշխոյժ միջ-եկեղեցական յարաբերութիւններ մշակել եւ բաժան-մունքներ հաստատել։
Բ. Մեծի Տանն Կիլիկիոյ Կաթողիկոսութիւնը եւ Միջ-եկեղեցական Խոր-հուրդները 
Եկեղեցիներ, ինչպէս նաեւ Մեծի Տանն Կիլիկիոյ Կաթողիկոսութ-իւնը, միջ-եկեղեցական շարժման պաշտօնապէս կը մասնակցին չորս մակարդակներու վրայ. (1) Միջազգային, (2) Շրջանային, (3) Ազգային, (4) Տեղական։
Առաջին երկուքը կ‏՚ընդգրկեն Ս. Աթոռիս անդամակցութիւնը Եկե-ղեցիներու Համաշխարհային Խորհուրդին եւ Միջին Արեւելքի Եկեղե-ցիներու Խորհուրդին, իսկ միւս երկուքը մեր որեւէ մէկ թեմին մաս-նակցութիւնը թեմական կամ ծխական շրջագիծի մէջ։
 
Գ. Մեծի Տանն Կիլիկիոյ Կաթողիկոսութեան Միջ-եկեղեցական Յարա-բերութիւններու Բաժանմունքը
         20 Յունուար 1998-ին, Արամ Ա. Վեհափառ կը հաստատէր Մեծի Տանն Կիլիկիոյ Կաթողիկոսութեան Միջ-եկեղեցական Յարաբերութիւններու Բաժանմունքը, որով մեր Միաբանութեան անդամներուն եւ աշխար-հական ներկայացուցիչներուն (թիւով 23, առաւել դպրեվանեցիներ եւ ՀԵՀՈՄ-ականներ) գործօն մասնակցութիւնը այս կալուածէն ներս կը սկսէր աւելի կազմակերպ եւ համադրեալ ընթացք մը ունենալ։ 
12 Յուլիս 2002-ին, իր առաջին ժողովը կը գումարէր Վեհափառ Հայրապետին նշանակած Միջ-եկեղեցական Յարաբերութիւններու Յանձ-նախումբը, որ կը բաղկանայ 7 հոգեւորական եւ աշխարհական անդամ-անդամուհիներէ։
Միջ-եկեղեցական Յարաբերութիւններու Բաժանմունքը Անթիլիա-սի մէջ կազմակերպած է երկու միջ-թեմական միջ-եկեղեցական կազմա-ւորման սեմինարներ՝ 5–6 Մարտ 1998 եւ 24–29 Նոյեմբեր 2003, եւ մէկ միջ-եկեղեցական շրջանային սեմինար՝ 18 Օգոստոս 2005։
Միջ-եկեղեցական Յարաբերութիւններու Բաժանմունքը կ‏՚իրագոր-ծէ հետեւեալ նախաձեռնութիւնները.
1. Տեղեկատուական եւ քարոզչական աշխատանք (նկարագրա-կաններ եւ հարցազրոյցներ), (2) Միջ-եկեղեցական ժողովական թղթա-ծըրարներու, պարբերականներու եւ գիրքերու գրադարան, (3) Միջ-եկեղեցական ուղեգիծ եւ մատենագիտութիւն, (4) Միջ-եկեղեցական լրատւութիւն (Ecumenical News from Antelias, March 2003-էն սկսեալ), (5) Միջ-եկեղեցական cyber-community, որուն անդամ են նաեւ 7 ՀԵՀՈՄ-ականներ։

Միջ-եկեղեցական Յարաբերութիւններու Բաժանմունքին գործու-նէութեան մաս կը կազմեն հետեւեալ բնագաւառները.
ա. Միջ-եկեղեցական Երկխօսութիւններ
         (1) Բարեկարգեալ Եկեղեցիներու Ընտանիք-Արեւելեան Ուղղափառ Եկեղեցիներու Ընտանիք Աստուածաբանական Պաշտօնական Երկխօ-սութիւն 
(2) Անգլիգան Եկեղեցւոյ Ընտանիք-Արեւելեան Ուղղափառ Եկեղե-ցիներու Ընտանիք Աստուածաբանական Պաշտօնական Երկխօսութիւն 
(3) Կաթոլիկ Եկեղեցի-Արեւելեան Ուղղափառ Եկեղեցիներու Ըն-տանիք Պաշտօնական Երկխօսութիւն 
(4) Ռուս Ուղղափառ Եկեղեցի-Միջին Արեւելքի Արեւելեան Ուղղա-փառ Եկեղեցիներ Երկխօսութիւն 
(5) Արեւելեան Ուղղափառ Եկեղեցիներ-Աստուածաշունչի Միաց-եալ Ընկերութիւններ Խորհրդակցութիւն 

բ. Միջ-եկեղեցական Յարաբերութիւններ
(1) Արեւելեան Ուղղափառ Եկեղեցիներ
Այս կալուածէն ներս կ‏՚առանձնացնեմ Միջին Արեւելքի Արեւելեան Ուղղափառ Եկեղեցիներու Հոգեւոր Պետերու Տարեկան Հանդիպումները, որոնք աղօթքի, զօրակցութեան եւ աստուածաբանական ու հովուական համադրեալ առաքելութեան նոր հորիզոններ կը բանան թէ՛ Միջին Արեւելքի մէջ իրենց քրիստոնէական վկայութիւնը շարունակող եւ թէ աշխարհով մէկ սփռուած Հայ, Ղպտի եւ Ասորի հաւատացեալներու կեանքէն ներս: 
(2) Ուղղափառ Եկեղեցիներ
(3) Հռոմէական Կաթոլիկ Եկեղեցի
(4) Եկեղեցիներու Համաշխարհային Խորհուրդ
(5) Միջին Արեւելքի Եկեղեցիներու Խորհուրդ
(6) Անգլիգան եւ Բողոքական Եկեղեցիներ
(7) Միջ-Կրօնական Յարաբերութիւններ
(8) Երիտասարդական 
(9) Միջ-եկեղեցական այլ բնոյթի հանդիպումներ
Վերջինին մէջ կ‏՚իյնան ընդհանուր երեւոյթներ եւ հարցեր, որոնք մեր միջ-եկեղեցական գործունէութեան մաս կը կազմեն. օրինակ՝ խաղա-ղութիւն, արդարութիւն եւ մարդկային իրաւունքներ (Հայ Դատ, Հայաս-տան եւ Արցախ, գրաւեալ Կիպրոսի Ս. Մակարայ Վանք, Պաղեստինեան Դատ, Երուսաղէմ, Միացեալ Ազգերու Կազմակերպութեան կազմակեր-պած մարդկային իրաւունքներու նուիրուած միջազգային համագումար). նաեւ, շրջանային միջ-եկեղեցական յարաբերութիւններ (Միջին Արեւելքի Կաթոլիկ Պատրիարքներու ժողովներ, Ամերիկայի Միացեալ Նահանգ-ներու Եկեղեցիներու Խորհուրդ, Մերձաւոր Արեւելքի Օգնութեան Կաթո-լիկ Կազմակերպութիւն)։
Մեծի Տանն Կիլիկիոյ Կաթողիկոսութիւնը խորապէս կը հաւատայ միջ-եկեղեցական յարաբերութիւններու կարեւորութեան եւ գործնա-կանօրէն կ‏՚ապացուցէ զայն: 
Այս իմաստով, կարեւոր կը նկատեմ երկու հաստատումներ կատարել.
Առաջին, Մեծի Տանն Կիլիկիոյ Կաթողիկոսութիւնը բոլոր Եկեղե-ցիներուն հետ սերտ կապեր կը պահէ: Այն միջ-եկեղեցական ժողովներուն որոնց մեր Եկեղեցին Ամենայն Հայոց Կաթողիկոսութեան ներկայա-ցուցիչներով եւ Մեծի Տանն Կիլիկիոյ Կաթողիկոսութեան ներկայա-ցուցիչներով կը մասնակցի, մեր աւանդական ուղեգիծին նախանձա-խընդիր, համագործակցութիւն եւ յատկապէս դաւանաբանական հար-ցերու շուրջ կեցուածքներու ամբողջական համաձայնութիւն կը տիրէ:
Երկրորդ, միջ-եկեղեցական շարժման դիմագրաւած կարեւոր մար-տահրաւէրներէն մին անոր ժողովրդականացումն է։ Այս նպատակին իրագործման մեծապէս կ‏ը նպաստէ մեր Թեմերէն ներս միջ-եկեղեցական եւ միջ-կրօնական շարժման տրուած եւ տրուելիք կարեւորութիւնը: Ինչ-պէս ամեն բնագաւառ, մեր Միջ-եկեղեցական Յարաբերութիւններու Բաժանմունքը եւս ինքնանպատակ չէ. ի՛նչ որ կը կատարուի Մեծի Տանն Կիլիկիոյ Անթիլիասի Կաթողիկոսարանին մէջ, մեր ժողովուրդին մա-տուցուած ծառայութիւն է եւ տեղ պէտք է գտնէ մեր բոլորին կեանքին ու ձգտումներուն մէջ։ 
 
Դ. Միջ-Եկեղեցական Շարժումին Շրջագիծը Այսօր
         Միջ-եկեղեցական շարժումը այսօր հետեւեալ իրավիճակը կը պարզէ աշխարհի մէջ.
ա. Ներկայ քրիստոնէութիւնը։ Այսօր կարելի է քրիստոնէութիւնը ներկայացնել հետեւեալ գլխաւոր չորս եկեղեցական ընտանիքներով. 
(1) Ուղղափառներ (19 կամ աւելի Eastern Orthodox եւ 7 Oriental Orthodox)։ Հայ Եկեղեցին մաս կը կազմէ Ուղղափառներու Oriental Orthodox Churches ընտանիքին,
(2) Կաթոլիկներ (Catholic, ներառեալ Հայ Կաթոլիկները), 
(3) Բողոքականներ (Protestant, ներառեալ Հայ Բողոքականները), 
(4) Ազատ Եկեղեցիներ (Free Churches, Evangelicals, Pentecostals եւ այլն)։
Առաւել, պէտք է ընդգծել, թէ քրիստոնեաներուն մեծ մասը այսօր կ‏՚ապրի, կը վկայէ եւ կ‏՚աճի հարաւային ցամաքամասին վրայ (Ասիա, Ափրիկէ եւ Հարաւային Ամերիկա)։ Այս իրողութիւնը քրիստոնէութեան ծանրութիւնը հիւսիսէն (Եւրոպա եւ Հիւսիսային Ամերիկա) հարաւ կը փոխադրէ եւ նոր իրականութիւններու դիմաց կը դնէ Եկեղեցիները, որոնցմէ մին է հարաւէն հիւսիս ներթափանցող միսիոնարութիւնը։
բ. Միջ-կրօնական երես։ Այսօր միջ-կրօնական յարաբերութիւններն ու երկխօսութիւնները այլեւս ակադեմական մակարդակէն փոխադրուած են կեանքի ամենօրեայ շփումի մակարդակին. ամեն տեղ տեսակ-տեսակ կրօններու հետեւորդներ քով-քովի կ‏՚ապրին։ Միջ-եկեղեցական յարաբե-րութիւններու կողքին, մենք եւս մասնաւոր ուշադրութիւն կ‏՚ընծայենք միջ-կրօնական յարաբերութիւններուն՝ յատկապէս Իրանի Իսլամական Հան-րապետութեան եւ Սուրիոյ ու Լիբանանի Իսլամ ղեկավարներու եւ կազմակերպութիւններու հետ սերտ կապեր պահելով: 
գ. Աշխարհայնացում (Secularism) եւ Համաշխարհայնացում (Globalization)։ Անուրանալի իրողութիւն է, թէ մեր ներկայ անհատական, ընտանեկան, ընկերային եւ կրօնական կեանքը կ‏՚ընթանայ secularism-ի եւ globalization-ի ռիթմով։ Այս երեւոյթը կը ստիպէ Եկեղեցիները մարդ-կութիւնը շահագրգռող բոլոր հարցերը համապարփակօրէն քննարկելու եւ անոնց գծով համապատասխան կեցուածքներ որդեգրելու՝ Աստուածա-շունչի եւ քրիստոնէական աւանդական ուսուցումներու հեղինակութեան լոյսին տակ։



Ե. Եկեղեցիներուն եւ միջ-եկեղեցական շարժման դիմագրաւած մար-տահրաւէրները այսօր եւ Մեծի Տանն Կիլիկիոյ Կաթողիկոսութիւնը
         Առաջին, իւրաքանչիւր Եկեղեցի պարտաւոր է միջ-եկեղեցական շարժումը ի՛րը նկատելու պատասխանատւութեամբ գործել՝ միջ-եկե-ղեցական կազմաւորման ընծայելով անհրաժեշտ ուշադրութիւնը։ Պէտք է սեփականացնել միջ-եկեղեցական շարժումը, զայն նկատելով աստուա-ծային կոչում մը։ 
Երկրորդ, իւրաքանչիւր Եկեղեցի խորապէս պէտք է հաւատայ, թէ Եկեղեցւոյ երեւելի միութեան իրագործման համար կը մասնակցի միջ-եկեղեցական շարժման։ Եկեղեցիներու միջեւ աճող իրարհասկացո-ղութիւնը, իրարհանդուրժողութիւնն ու համագործակցութիւնը մեզ իրա-րու մօտ կը բերեն Եկեղեցւոյ միութեան տեսլականով. այլապէս, միջ-եկեղեցական շարժումը կը դառնայ այլ կազմակերպութիւններու նման ծրագիրներ մշակող, ներդաշնակող եւ գործադրող մարմին մը։
Երրորդ, աւանդական եւ պատմական Եկեղեցիներու եւ եկեղե-ցական ընտանիքներու կողքին, ականատես կը դառնանք նոր Եկեղե-ցիներու յարաբերաբար շատ արագ աճումին։ Աւանդական եւ պատ-մական Եկեղեցիներ երկար ատեն անտեսելէ ետք այս Եկեղեցիներն ու անոնց աճը, այսօր այս նոր Եկեղեցիներու հետ երկխօսութիւն մշակելու հրամայականը կը դիմագրաւեն։
Չորրորդ, համաշխարհայնացման եւ աշխարհայնացման շարունա-կական ազդեցութիւնը  Եկեղեցիներու  կեանքին եւ վկայութեան վրայ, կը պարտաւորէ Եկեղեցիներն ու Միջ-եկեղեցական Խորհուրդները եկեղեցա-բանական նոր ըմբռնումներ բանաձեւելու եւ միասնական կեցուածք ճշդելու։
Հինգերորդ, միջ-եկեղեցական շարժումը Եկեղեցիներուն իրարու հետ հաղորդութեան մէջ ըլլալու նախաճաշակը կու տայ եւ կը մղէ ամբողջական հաղորդութիւնը իրագործելու։ Հաղորդութեան մէջ ըլլալ կը նշանակէ իրարու վստահիլ եւ իրարու հետ բաժնեկցիլ այն արժէք-ները, որոնք հասարակաց բարիքին կը ծառայեն։ 
Վեցերորդ, Եկեղեցիներ իրարու հետ հաղորդութեան մէջ մտնելով իրենց եկեղեցաբանութեան մէջ նոր իմաստ մը կը փնտռեն, որ աստ-ւածային առաքելութեանմասնակցութեամբ կը յատկանշուի։ 
         	Եօթներորդ, միջ-եկեղեցական  շարժումը կը կարօտի վերատե-սութեան, իսկ միջ-եկեղեցական համաշխարհային, շրջանային, ազգային եւ տեղական խորհուրդներ՝ վերակառուցման։ Այս մարզէն ներս բաւական աշխատանք տարուած է եւ տակաւին կը տարուի զանազան մակար-դակներու վրայ։ 
         	Այս եօթը կէտերը, որոնք բնականաբար կը վերաբերին նաեւ Հայ Եկեղեցւոյ, Մեծի Տանն Կիլիկիոյ Կաթողիկոսութիւնը ուղղակիօրէն կը դնեն միջ-եկեղեցական շարժման դիմագրաւած մարտահրաւէրներուն դէմ յանդիման։
         	Մեզի, Հայ հաւատացեալներուս համար ի՞նչ կը նշանակէ այսօր մէկ, ընդհանրական, առաքելական եւ սուրբ եկեղեցւոյ անդամ ըլլալ։ Հարցը կը դնեմ շեշտակիօրէն. Ո՞վ  է  Հայ  Եկեղեցին  եւ  ոչ  թէ  ի՞նչ է Հայ Եկեղեցին։ Եկեղեցին, այսինքն Հայ հաւատացեալը, ինչպէ՞ս կ‏՚ապրի իր քրիստո-նէական կեանքը, ինչպէ՞ս կ‏՚աղօթէ, ինչպէ՞ս կ‏ը դիմէ իր փրկութեան, ինչպէ՞ս կը ցոլացնէ իր հոգեւորութիւնը (spirituality)։ Յիսուս այսօր եւս Եկեղեցիին համար կ‏՚աղօթէ Հօր Աստուծոյ՝ «Չեմ խնդրեր, որ զանոնք աշխարհէն վերցնես, այլ՝ զանոնք Չարէն պահես … Ինչպէս որ դուն զիս աշխարհ ղրկեցիր, ես ալ զանոնք աշխարհ ղրկեցի» (Յհ 17. 15, 18)։ 
         	Միջ-եկեղեցական շարժում բնորոշումը, որ անգլերէն լեզուի մէջ ecumenism է, կը սերի յունարէն «oikoumene» բառէն, որ կը նշանակէ «բնակուած աշխարհը»։ Սաղմոսներու Գիրքին մէջ կը կարդանք. «Տիրոջն է երկիրը՝ իր ամբողջ լիութեամբ, աշխարհը՝ իր բնակիչներով» (Սղ 24.1)։ Հետեւաբար, միջ-եկեղեցական շարժման աստուածատուր կոչումն է ամբողջ աշխարհը կերպարանափոխել եւ վերածել Աստուծոյ կողմէ ընդունելի, հաճելի եւ վայելուչ բնակարանի մը։ Այս է մարդուն տնտե-սութիւնը, որուն յանձանձման մէջ, յանուն Հայ Եկեղեցւոյ, իր վճռական տեղն ու դերը ունի Մեծի Տանն Կիլիկիոյ Կաթողիկոսութիւնը։

